ฝีมือพี่ไทยช่วยกันซื้อ
หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันศุกร์ที่ 11 มิ.ย. 2553
11 มิ.ย. 2553

หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันศุกร์ที่ 11 มิ.ย. 2553
...ตลาดหุ้นไทย ปิดบวกได้ฝีมือพี่ไทย ทั้งกองทุน พอร์ต บล.และรายใหญ่-รายย่อย ช่วยกันซื้อคนละไม้คนละมือ ดัชนีเลยยืนปิดบวก 768.16 จุด ขยับ 3.95 จุด มูลค่าซื้อขาย 18,388 ล้านบาท 
...ต่างชาติขายหนัก 2,111 ล้านบาท 
...แรงหนุนจากพี่ไทย หุ้นตัวใหญ่ก็ขึ้นได้จุ๋มจิ๋ม สลึง-ห้าสิบสตางค์ ไม่ใช่ 5 บาท 10 บาท อย่างที่ต่างชาติซื้อ
...“เสี่ยโอฬาร คูหาเปรมกิจ” เจ้าของโกลเบล็ก โฮลดิ้งส์ (GBX) ยังไงก็ไม่ยุบ-ไม่ขาย โกลเบล็ก แอ็ดไวเซอรี่ แต่ดึง “อาทิตย์ มนัสจินดาวงศ์” คนที่รู้จักเข้ามาแชร์ถือหุ้น 25% ส่วนธุรกิจจะเปลี่ยนไปอย่างไร ต้องติดตาม
...โซลูชั่น คอนเนอร์ หรือ SLC สอบผ่านเบื้องต้นแผนร่วมทุน ฐานเศรษฐกิจยังต้องลุ้นอีกเฮือกสุดท้าย จะผ่านด่านเข้าไปเซ็นสัญญาร่วมลงทุนได้หรือไม่ภายในสิ้นเดือนนี้ เพราะจู่ๆ เจ้าของก็นำคนของตัวเข้ามาเสนอแผนแข่ง
...บล.บัวหลวงเปิดตัว “บัว หลวง ไอเอ็กซ์เซล (iExcel) ทางเลือกใหม่ ตอบโจทย์นักลงทุนที่ติดตามหุ้นแบบเรียลไทม์ ผ่านไมโครซอฟท์เอ็กซ์เซล ได้อย่างดี
...ตัวแทนวิทยาการตลาดทุน (วตท.) ของแต่ละรุ่น ตั้งแต่รุ่น 1-10 ออกมาเสนอทางออกประเทศไทย ภายในเวลา 10 นาที เน้นประเด็น น้ำไม่เกี่ยว
...“ดร.แดน–ดร.เกรียงศักดิ์ เจริญวงศ์ศักดิ์” ผู้ดำเนินรายการ ออกกติกาถ้าใครพูดเกิน 10 นาที คิดนาทีละล้านบาท ค่าปรับสมราคากับหลักสูตรที่บิ๊กๆ คนมีกะตังค์เค้าแย่งกันเข้าเรียนเสียจริงๆ 
...ใครๆ ก็อยากโชว์ไอเดียน้ำไหลไฟดับ มีแต่ “หมอเฉลิมชัย บุญยะลีพรรณ” รุ่น 3 เสนอถ้าพูดไม่ถึงจะได้เงินล้านหรือไม่ “ดร.แดน” ตอบกลับทำที วตท. มีแต่รับไม่มีจ่ายออก ... ฮ่าๆ 
...ส่วน “เสี่ยเตา บรรยง พงษ์พานิช” วตท. รุ่น 5 เสนอไอเดียบรรเจิด ให้คนรวยสุดระดับยอดบนพีระมิด สละผลประโยชน์เล็กๆ น้อยๆ ช่วยกระจายรายได้ลดความเหลื่อมล้ำช่องว่างคนจน-คนรวย
...โกลเบล็ก กรุ๊ป ไม่เลิกแจก ลูกค้าใหม่เปิดบัญชีอนุพันธ์ ยอดค่าคอมมิชชันทุก 5,000 บาท ตัดยอดทุกสิ้นเดือน รับฟรีบัตรกำนัล 500 บาท ถึงสิ้นเดือน ก.ค.นี้